হাশিমপুরা গণহত্যা

হাশিমপুরা গণহত্যা হলো ২২শে মে ১৯৮৭ সালে বা তার কাছাকাছি সময়ে ভারতের উত্তরপ্রদেশ রাজ্যের মেরুথ শহরে তৎকালীন চলমান সাম্প্রদায়িক দাঙ্গার সময় পুলিশ কর্তৃক ৭৫ জন ভারতীয় মুসলিম পুরুষ গণহত্যা। ১৯ জনেরও বেশি প্রাদেশিক সশস্ত্র কনস্ট্যাবুলারি সদস্য শহরের হাশিমপুরা মহল্লা থেকে ৪২ জন ভারতীয় মুসলিম যুবককে ধরে নিয়ে যায়; এরপর তাদের শহরের উপকণ্ঠে নিয়ে গিয়ে ঠাণ্ডা মাথায় গুলি করে হত্যা করে এবং তাদের মৃতদেহ কাছাকাছি একটি সেচ খালে ফেলে দেয়। কয়েক দিন পর, সেই খালে মৃতদেহগুলো ভেসে ওঠে এবং হত্যার একটি মামলা দায়ের করা হয়। অবশেষে, ১৯ জনকে এই হত্যাকাণ্ডের দায়ে অভিযুক্ত করা হয়। মে ২০০০ সালে, অভিযুক্তদের মধ্যে ১৬ জন আত্মসমর্পণ করেন এবং পরে তারা জামিনে মুক্তি পান। বাকি ৩ জন অভিযুক্ত এই সময়ের মধ্যে মৃত্যুবরণ করেন। ২০০২ সালে ভারতের সর্বোচ্চ আদালত নির্দেশ দেয় যে, মামলাটির বিচার গাজিয়াবাদ জেলা আদালত থেকে দিল্লির তিস হাজারি আদালত কমপ্লেক্সের একটি সেশন কোর্টে স্থানান্তরিত করতে হবে।

২১শে মার্চ ২০১৫ সালে, তিস হাজারি আদালত ১৯৮৭ সালের হাশিমপুরা গণহত্যা মামলার অভিযুক্ত ১৬ জন পুরুষকে অপর্যাপ্ত প্রমাণের কারণে বেকসুর খালাস দেয়। আদালতের পর্যবেক্ষণে বলা হয় যে, বেঁচে থাকা ভুক্তভোগীরা অভিযুক্ত পিএসি সদস্যদের কাউকে সনাক্ত করতে পারেননি। পরবর্তীতে, ৩১শে অক্টোবর ২০১৮ সালে, দিল্লি উচ্চ আদালত নিম্ন আদালতের রায় বাতিল করে এই ১৬ জন পুরুষকে দোষী সাব্যস্ত করে যাবজ্জীবন কারাদণ্ড প্রদান করে।

ঘটনা

এপ্রিল ১৯৮৭ সালে মেরুথ শহরে সাম্প্রদায়িক দাঙ্গা ছড়িয়ে পড়লে, উত্তপ্ত পরিস্থিতিতে পিএসি মোতায়েন করা হয়। তবে দাঙ্গা কিছুটা কমে আসার পর পিএসি প্রত্যাহার করে নেওয়া হয়। কিন্তু ১৯ মে’র দিকে আবারও সহিংসতা শুরু হয়, এবং অগ্নিসংযোগের ঘটনা বেড়ে যাওয়ায় অন্তত ১০ জন নিহত হয়। পরিস্থিতি নিয়ন্ত্রণে আনতে সেনাবাহিনীকে ডেকে ‘ফ্ল্যাগ মার্চ’ পরিচালনা করতে হয়। ঐ দিনেই সিআরপিএফ-এর সাতটি কোম্পানি মেরুথে পৌঁছায়, এবং পিএসি-এর ৩০টি কোম্পানি দ্রুত সেখানে পাঠানো হয়। পাশাপাশি অনির্দিষ্টকালীন কারফিউ জারি করা হয়। পরদিন, উত্তেজিত জনতা গুলমার্গ সিনেমা হলে আগুন ধরিয়ে দেয়। মৃতের সংখ্যা বেড়ে ২২-এ পৌঁছায় এবং আরও ৭৫ জন আহত হয়। এই অবস্থায়, ২০ মে ১৯৮৭ সালে ‘দেখামাত্র গুলি করার’ নির্দেশ জারি করা হয়।

২২ মে ১৯৮৭ সালে রাতে, প্লাটুন কমান্ডার সুরিন্দর পাল সিং-এর নেতৃত্বে ১৯ জন পিএসি সদস্য মেরুথ শহরের হাশিমপুরা মহল্লা থেকে মুসলিম পুরুষদের ধরে নিয়ে যায়। বৃদ্ধ ও শিশুদের আলাদা করে পরে মুক্তি দেওয়া হয়। তাদের মধ্যে প্রায় ৪০-৪৫ জন ব্যক্তিকে, যাদের অধিকাংশই ছিলেন দিনমজুর ও তাঁতি, পুলিশ পুলিশ স্টেশনে না নিয়ে ট্রাকে করে গাজিয়াবাদ জেলার মুরাদনগরের উচ্চ গঙ্গা খালে নিয়ে যাওয়া হয়। সেখানে কয়েকজনকে একে একে গুলি করে খালে ছুঁড়ে ফেলা হয়। একটি গুলিতে এক পিএসি কনস্টেবলও আহত হয়। কিছু লোককে হত্যার পর, পাশ দিয়ে যাওয়া যানবাহনের হেডলাইটের আলো দেখে পিএসি সদস্যরা জীবিতদের নিয়ে ঘটনাস্থল থেকে পালিয়ে যায়। গুলিবিদ্ধ চারজন মৃতের ভান করে খালের পানিতে লাফ দিয়ে সাঁতরে পালাতে সক্ষম হন। তাদের মধ্যে একজন মুরাদনগর থানায় একটি এজাহার (এফআইআর) দায়ের করেন।

বাকি পুরুষদের ট্রাকে করে গাজিয়াবাদের মাকানপুর গ্রামের কাছে হিন্দন নদীর খালের ধারে নিয়ে যাওয়া হয়, সেখানে তাদের গুলি করে মৃতদেহগুলো খালে ছুঁড়ে ফেলা হয়। এখানেও গুলিবিদ্ধদের মধ্যে দু’জন প্রাণে বেঁচে যান এবং লিংক রোড থানায় একটি এফআইআর দায়ের করেন।

পরবর্তী অবস্থা
ঘটনার খবর বিভিন্ন সংবাদমাধ্যমে ছড়িয়ে পড়লে সংখ্যালঘু অধিকার রক্ষা সংগঠন ও মানবাধিকার সংগঠনগুলো তীব্র প্রতিবাদ জানায়। ৩০ মে ১৯৮৭ সালে, প্রধানমন্ত্রী রাজীব গান্ধী উত্তরপ্রদেশের তৎকালীন মুখ্যমন্ত্রী বীর বাহাদুর সিং-এর সঙ্গে মেরুথ শহর ও দাঙ্গাগ্রস্ত এলাকা পরিদর্শন করেন।  মানবাধিকার সংস্থা পিপলস ইউনিয়ন ফর সিভিল লিবার্টিজ (পিইউসিএল) একটি তদন্ত কমিটি গঠন করে। এই কমিটিতে তখনকার পিইউসিএল সভাপতি রাজিন্দার সাচার (সাবেক বিচারপতি),  ইন্দ্র কুমার গুজরালসহ (পরবর্তীকালে ভারতের প্রধানমন্ত্রী হন) আরও কয়েকজন সদস্য ছিলেন। ২৩ জুন ১৯৮৭ সালে, এই তদন্ত কমিটি তাদের প্রতিবেদন প্রকাশ করে।

১৯৮৮ সালে উত্তরপ্রদেশ সরকার রাজ্য পুলিশের অপরাধ শাখা ও কেন্দ্রীয় তদন্ত বিভাগ (সিবিসিআইডি)-কে ঘটনাটির তদন্তের নির্দেশ দেয়। ভারতের সাবেক মহা হিসাব নিরীক্ষক জিয়ান প্রকাশের নেতৃত্বে একটি তিন সদস্যবিশিষ্ট সরকারি তদন্ত কমিটি গঠন করা হয়। ১৯৯৪ সালে, কমিটি তাদের প্রতিবেদন জমা দিলেও তা জনসমক্ষে প্রকাশ করেনি। পরবর্তীতে ১৯৯৫ সালে, ক্ষতিগ্রস্তরা এলাহাবাদ হাইকোর্টের লখনউ বেঞ্চে মামলা দায়ের করলে প্রতিবেদনটি প্রকাশ্যে আসে।

সিবি-সিআইডি তদন্তের সময়, লিংক রোড পুলিশ স্টেশনের তৎকালীন ইনচার্জ সাব-ইনস্পেক্টর বীরেন্দ্র সিং জানান যে, ঘটনাস্থলের খবর পেয়ে তিনি হিন্দন খালের দিকে যান। সেখানে তিনি একটি পিএসি ট্রাক ঘটনাস্থল থেকে ফিরে যেতে দেখেন। তিনি সেই ট্রাকটির পিছনে ছুটে যান এবং দেখতে পান এটি পিএসি-এর ৪১তম বাহিনীর শিবিরে প্রবেশ করে। গাজিয়াবাদের পুলিশ সুপার বিভূতি নারায়ণ রায় ও জেলা ম্যাজিস্ট্রেট নাসিম জাইদি ও ৪১তম বাহিনী শিবিরে উপস্থিত হয় এবং সিনিয়র পিএসি কর্মকর্তাদের মাধ্যমে ট্রাকটির খোঁজ করার চেষ্টা করেন, তবে তারা সফল হননি। তদন্ত কর্মকর্তা আর.এস. বিশ্নোয়ীর প্রতিবেদন অনুযায়ী, পিএসি ও পুলিশ বিভাগের ৩৭ জন কর্মচারীর বিরুদ্ধে বিচারিক ব্যবস্থা গ্রহণের সুপারিশ করা হয়। ১ জুন ১৯৯৫ সালে, সরকার ১৯ জনের বিরুদ্ধে বিচার শুরু করার অনুমতি প্রদান করে এবং পরবর্তীতে ২০ মে ১৯৯৭ সালে, মুখ্যমন্ত্রী মায়াবতী বাকী ১৮ কর্মকর্তার বিরুদ্ধে বিচারিক ব্যবস্থা গ্রহণের অনুমতি দেন।

আদালতে মামলা
১৯৯৬ সালে তদন্তের পর, গাজিয়াবাদের মুখ্য বিচারিক ম্যাজিস্ট্রেটের কাছে ফৌজদারি কার্যবিধির ধারা ১৯৭ এর অধীনে একটি অভিযোগপত্র দাখিল করা হয়। এরপর অভিযুক্ত পুলিশ সদস্যদের আদালতে হাজিরার জন্য পরোয়ানা জারি করেন। ১৯৯৪ থেকে ২০০০ সালের মধ্যে তাদের বিরুদ্ধে ২৩ বার জামিনযোগ্য পরোয়ানা জারি করা হলেও, তাদের কেউই আদালতে হাজির হননি। এরপর এপ্রিল ১৯৯৮ থেকে এপ্রিল ২০০০ সালের মধ্যে ১৭ বার অজামিনযোগ্য পরোয়ানা জারি করা হয়, কিন্তু তাতেও কোনো ফল হয়নি। অবশেষে ২০০০ সালে, জনমতের চাপে অভিযুক্তদের মধ্যে ১৬ জন গাজিয়াবাদ আদালতে আত্মসমর্পণ করেন এবং পরবর্তীতে জামিনে মুক্তি পেয়ে আবার চাকরিতে ফিরে যান।

২০০১ সালে, গাজিয়াবাদে বিচার-পূর্ব কার্যক্রমে অস্বাভাবিক বিলম্বের কারণে, ভুক্তভোগী ও জীবিতদের পরিবার সুপ্রিম কোর্টে একটি আবেদন করে মামলাটি গাজিয়াবাদ থেকে নয়াদিল্লিতে স্থানান্তরের জন্য। তাদের যুক্তি ছিল যে, নয়াদিল্লির পরিবেশ মামলার বিচারের জন্য অধিক অনুকূল হবে। সেপ্টেম্বর ২০০২ সালে,  সুপ্রিম কোর্ট এই আবেদন মঞ্জুর করে। তবে, মামলাটি তাৎক্ষণিকভাবে শুরু হতে পারেনি, কারণ রাজ্য সরকার ২০০৪ সালের নভেম্বর পর্যন্ত মামলার জন্য কোনো বিশেষ সরকারি অভিশংসক নিয়োগ করেনি। পরবর্তীতে, পূর্বের নিয়োগকৃত ব্যক্তি অযোগ্য প্রমাণিত হওয়ায় তাকে সরিয়ে এস. আদলাখাকে নিয়োগ করা হয়। অবশেষে মে ২০০৬ সালে, অভিযুক্ত পিএসি সদস্যদের বিরুদ্ধে ভারতীয় দণ্ড বিধির ৩০২/ ১২০বি/ ৩০৭/ ২০১/ ১৪৯/ ৩৬৪/ ১৪৮/ ১৪৭ ধারায় হত্যা, হত্যার ষড়যন্ত্র, হত্যার চেষ্টা, এবং প্রমাণ নষ্ট করা ইত্যাদি অভিযোগে অভিযোগ গঠন করা হয় এবং বিচারকার্য জুলাই মাসে শুরু হওয়ার কথা ছিল।

১৫ জুলাই ২০০৬ সালে, যেদিন বিচার শুরু হওয়ার কথা ছিল, সেদিন দিল্লির অতিরিক্ত দায়রা জজ এন. পি. কৌশিক উত্তরপ্রদেশ কর্তৃপক্ষ কর্তৃক গুরুত্বপূর্ণ মামলার নথি দিল্লিতে না পাঠানোর কারণে বিচার ২২ জুলাই পর্যন্ত মুলতবি করেন। তিনি উত্তরপ্রদেশ রাজ্যের মুখ্য সচিব এবং আইন সচিব উভয়কেই নোটিশ জারি করে জানতে চান যে, "কেন এই মামলাটি জরুরি ভিত্তিতে যথাযথভাবে নিষ্পত্তি করা হয়নি"। এরপর, ২২ জুলাই যখন বিচার শুরু হয়, তখন চার জন বেঁচে থাকা প্রত্যক্ষদর্শীর মধ্যে একজন জুলফিকার নাসির তিস হাজারি আদালতের অতিরিক্ত সেশনে বিচারক এন.পি. কৌশিকের সামনে স্বীকারোক্তি দেন। তখন মূল অভিযুক্ত ১৯ জনের মধ্যে তিন জন ইতোমধ্যে মৃত্যুবরণ করেছিল, যার মধ্যে ছিলেন প্লাটুন কমান্ডার সুরেন্দ্র পাল সিংহ, যার নির্দেশনায় এই গণহত্যা সংঘটিত হয় বলে অভিযোগ করা হয়। পরবর্তীতে, বিচারকের মামলার আলামত তলব করার দ্বিতীয় দিনেই এটি প্রকাশিত হয় যে, ঘটনার সাথে জড়িত অভিযুক্ত পিএসি সদস্যদের ৪১-বি বাহিনী ব্যাটালিয়নের ব্যবহৃত রাইফেলগুলো সিএফএসএল হায়দ্রাবাদের ফরেনসিক বিশ্লেষণের পরই জওয়ানদের মধ্যে পুনরায় বণ্টন করা হয়েছে। ফেব্রুয়ারি ২০০৭ সালে, জবানবন্দি দেওয়া জীবিত সাক্ষী মোহাম্মদ উসমান-এর ভাষ্য অনুযায়ী, "...তিনটি ছেলেকে টেনে বের করে খুব কাছ থেকে গুলি করার পর ট্রাকে থাকা বাকিরা চিৎকার শুরু করে দিলে পিএসি জওয়ানরা তাদের চুপ করার জন্য গুলি চালায়"।

মে ২০১০ সালের মধ্যে, মামলা তদন্তকারী উত্তরপ্রদেশ পুলিশের সিবি-সিআইডি কর্তৃক সাক্ষী হিসেবে তালিকাভুক্ত ১৬১ জনের মধ্যে ৬৩ জনকে পরীক্ষা করা হয়। ১৯শে মে ২০১০ সালে, মামলার ৪ জন সাক্ষী দিল্লির একটি আদালতে অতিরিক্ত দায়রা জজ মানু রাই শেঠির সামনে তাদের জবানবন্দি রেকর্ড করেন। এদের মধ্যে ছিলেন সিরাজুদ্দিন, আব্দুল গাফফার, আব্দুল হামিদ এবং তৎকালীন আইন-শৃঙ্খলা বিষয়ক বিশেষ দায়িত্বপ্রাপ্ত কর্মকর্তা (ওএসডি) জি. এল. শর্মা। তবে, কোনো প্রত্যক্ষদর্শী অভিযুক্ত পিএসি কর্মীদের কাউকে শনাক্ত করতে পারেননি। ১৬ই অক্টোবর ২০১২ সালে, জনতা পার্টির সভাপতি সুব্রহ্মণ্যম স্বামী দিল্লির আদালতে তৎকালীন কেন্দ্রীয় স্বরাষ্ট্র প্রতিমন্ত্রী পি. চিদম্বরম গণহত্যার কথিত ভূমিকা তদন্তের জন্য একটি আবেদন করেন।

২১শে মার্চ ২০১৫ সালে, দিল্লির তিস হাজারি আদালত ১৯৮৭ সালের হাশিমপুরা গণহত্যা মামলার অভিযুক্ত ১৬ জনকেই প্রমাণের অভাবে বেকসুর খালাস প্রদান করে। আদালত উল্লেখ করে যে, জীবিত ব্যক্তিরা অভিযুক্ত পিএসি সদস্যদের কাউকে শনাক্ত করতে পারেননি। উত্তরপ্রদেশ সরকার দিল্লি হাইকোর্টে বিচারিক আদালতের এই আদেশকে চ্যালেঞ্জ করে এবং সিদ্ধান্তের বিরুদ্ধে আপিল করে। মে ২০১৫ সালে, উত্তরপ্রদেশ সরকার প্রতিটি ভুক্তভোগীর পরিবারকে ৫ লক্ষ টাকা করে ক্ষতিপূরণ দেওয়ার ঘোষণা দেন।

৩১ অক্টোবর ২০১৮ সালে, ৭৮ বছর বয়সী অবসরপ্রাপ্ত পুলিশ কর্মকর্তা রণবীর সিং বিষ্ণোই দিল্লি উচ্চ আদালতে একটি গুরুত্বপূর্ণ প্রমাণ হিসেবে পুলিশের সাধারণ ডায়েরি পেশ করেন। তার উপস্থাপিত এই প্রমাণের ভিত্তিতে পিএসসি-এর ১৬ জন সদস্যকে দোষী সাব্যস্ত করে যাবজ্জীবন কারাদণ্ডে দণ্ডিত করে, ফলে নিম্ন আদালতের পূর্ববর্তী রায় বাতিল হয়।

আরটিআই আবেদন
২৪ মে ২০০৭ সালে, ঘটনাটি ঘটার ২০ বছর পর, দুই জন বেঁচে থাকা প্রত্যক্ষদর্শী এবং ৩৬ জন আহত ব্যক্তির পরিবারের সদস্য লখনউ যান এবং মামলার বিষয়ে তথ্য জানার উদ্দেশ্যে  তথ্য অধিকার আইনের (আরটিআই) অধীনে ৬১৫টি আবেদন লখনউ পুলিশ মহাপরিদর্শকের কার্যালয়ে জমা দেন। তদন্তে জানা যায় যে, সেপ্টেম্বরে অভিযুক্ত সকলেই কর্মরত ছিলেন এবং তাদের বার্ষিক গোপনীয় প্রতিবেদনে (এসিআর) এই ঘটনার কোনো উল্লেখ ছিল না। পাঁচজন যারা গুলিবিদ্ধ হলেও বেঁচে ছিলেন, পরবর্তীতে ২০০৭ সালে, তারা মামলার সাক্ষী হিসেবে যুক্ত হন।

আরও দেখুন
ভারতে গণহত্যার তালিকা
ভারতে পুলিশের নৃশংসতার তালিকা

গ্রন্থপঞ্জি

 হাশিমপুরা রায়ের রায় নিয়ে বিভূতি নারায়ণ রাই-এর মতামত
 হাশিমপুরা গণহত্যা: আরও পাঁচ দোষী তিস হাজারি আদালতে আত্মসমর্পণ করেন, business-standard.com, প্রবেশাধিকার ১ অক্টোবর ২০২৪।

তথ্যসূত্র

বহিঃসংযোগ

ন্যায়বিচারের কোনো আশা আছে কি? - পিপলস ইউনিয়ন ফর সিভিল লিবার্টিজ বুলেটিন, ফেব্রুয়ারি ২০০১

ভারতে মুসলিম গণহত্যা
ভারতে বিচারবহির্ভূত হত্যাকাণ্ড
ভারতে পুলিশ হেফাজতে মৃত্যু
ভারতে পুলিশের নৃশংসতা